ກຳ​ມະ​ການ ສະ​ພາ​ຕ່ຳ ສັ່ງ​ໃຫ້ ຫົວ​ໜ້າ​ເຈ​ລະ​ຈາ ສັນ​ຕິ​ພາບ ໃນອັ​ຟ​ກາ​ນິ​ສ​ຖານ ໄປ​ໃຫ້​ການ ຕໍ່​ສະ​ພາ
ປະ​ທານ​ຄະ​ນຳ​ກຳ​ມະ​ການ ຄວາມ​ສຳ​ພັນ​ກັບ​ຕ່າງ​ປະ​ເທດ ຂອງ​ສະ​ພາ​ຕ່ຳ ສັ່ງ​ໃຫ້​ຜູ້​ຕາງ​ໜ້າ​ພິ​ເສດ ຮັບ​ຜິດ​ຊອບ ໃນ​ການ​ສ້​າງ​ຄວາມ​ປອງດອງ​ຊາດ ຢູ່​ອັ​ຟ​ກາ​ນິ​ສ​ຖານ ໄປ​ໃຫ້​ການ​ຕໍ່​ສະ​ພາ.
ປະທານຄະນະກຳມະການຄວາມສຳພັນກັບຕ່າງປະເທດຂອງສະພາຕ່ຳສະຫະລັດ ທ່ານ ແອລີອັອດ ແອນໂຈ ໄດ້ສັ່ງໃຫ້ທ່ານຊາລເມ ຄາລີແຊດ ຜູ້ຕາງໜ້າພິເສດຂອງສະຫະລັດ ຮັບຜິດຊອບກ່ຽວກັບການສ້າງຄວາມປອງດອງຊາດ ໃນອັຟການິສຖານໄປໃຫ້ການແບບເປີດກວ້າງ ຕໍ່ຄະນະກຳມະການດັ່ງກ່າວ ໃນວັນທີ 19 ກັນຍານີ້ ປະທານຄະນະກຳມະການທີ່ສັງກັດພັກເດໂມແຄຣັດ ໄດ້ອອກຖະແຫຼງຂ່າວໃນວັນພະຫັດວານນີ້ ຕ້ອງຕິລັດຖະມົນຕີການຕ່າງປະເທດສະຫະລັດ ທ່ານໄມຄ໌ພອມພຽວ ໂດຍກ່າວວ່າ ທ່ານ “ໄດ້ປະຕິເສດແບບເດັດຂາດ” ກ່ຽວກັບການໄປປາກົດຕົວຂອງທ່ານຄາລີແຊດຕໍ່ຄະນະກຳມະການຄວາມສຳພັນກັບຕ່າງປະເທດ ໂດຍບໍ່ຍອມຮັບຟັງການຮ້ອງຂໍໃຫ້ໄປລາຍງານແລະໃຫ້ການຫຼາຍໆເທື່ອ ກ່ຽວກັບແຜນການສັນຕິພາບໃນອັຟການິສຖານ ທ່ານແອນໂຈຂຽນວ່າ “ທະຫານອາເມຣິກັນຫຼາຍກວ່າ 2,000 ຄົນໄດ້ເສຍຊີວິດຢູ່ອັຟການິສຖານ ແລະຂ້າພະເຈົ້າແມ່ນບໍ່ພໍໃຈກັບລັດຖະບານນີ້ທີ່ປ່ອຍໃຫ້ລັດຖະສະພາແລະຊາຊົນອາເມຣິກັນຕົກຢູ່ໃນຄວາມມືດບໍ່ຮູ້ເລື້ອງຫຍັງກ່ຽວກັບຂັ້ນຕອນສັນຕິພາບ ແລະພວກເຮົາຈະຍຸຕິສົງຄາມທີ່ຍືດເຍື້ອຍາວນານດັ່ງກ່າວນີ້ແບບໃດ ” ໃນຕົ້ນອາທິດນີ້ ປະທານາທິບໍດີດໍໂນລ ທຣຳ ໄດ້ຍົກເລີກການເຈລະຈາສັນຕິພາບກັບພວກກະບົດຕາລີບານ ທີ່ທ່ານຄາລີແຊດຊຶ່ງເປັນທູດພິເສດຂອງທ່ານ ໄດ້ພົວພັນມາເກືອບນຶ່ງປີແລ້ວນັ້ນ ທ່ານທຣຳໄດ້ຂຽນລົງໃນທວີດເຕີ້ວ່າທ່ານມີແຜນການທີ່ ຈະພົບປະກັບປະທານາທິບໍດີອັຟການິສຖານ ທ່ານອາສຣາຟ ການີ ແລະພວກຜູ້ນຳຂອງກຸ່ມຕາລີບານ ທີ່ແຄ້ມເດວິດຊຶ່ງເປັນບ່ອນຕາກອາກາດຂອງປະທານາທິບໍດີ ໃກ້ໆນະຄອນຫຼວງວໍຊິງຕັນ ແຕ່ໄດ້ຍົກເລີກຍ້ອນມີການໂຈມຕີດ້ວຍລະເບີດຮ້າຍແຮງທີ່ນະຄອນຫຼວງກາບູລ ນີ້ແມ່ນໝາຍເກາະເທື່ອທຳອິດໂດຍຄະນະກຳມະການຄວາມສຳພັນກັບຕ່າງປະເທດຂອງສະພາຕ່ຳ ຊຶ່ງເລີ້ມຂຶ້ນໃນວັນອັງຄານຜ່ານມາ ທ່ານແອນໂຈກ່າວວ່າ ຄະນະກຳມະການຂອງທ່ານໄດ້ພະຍາຍາມມາເປັນເວລາຫຼາຍເດືອນແລ້ວເພື່ອຢາກໄດ້ຍິນຄຳຕອບກ່ຽວກັບຄວາມພະຍາຍາມເພື່ອສ້າງສັນຕິພາບຢູ່ໃນອັຟການິສຖານ ທ່ານແອນໂຈຂຽນວ່າ “ພວກເຮົາຕ້ອງການຟັງໂດຍກົງ ຈາກເຈົ້າໜ້າທີ່ຄົນສຳຄັນຂອງລັດຖະບານທີ່ຮັບຜິດຊອບກ່ຽວກັບເລື້ອງອັຟການິສຖານ ເພື່ອຢາກຮູ້ຈັກວ່າ ຂັ້ນຕອນນີ້ ແຕກຫັກລົງແບບໃດ ” ກ່ອນອອກໝາຍເກາະຮຽກຕົວໃນວັນພະຫັດວານນີ້ ມີການຖາມໂຄສົກກະຊວງການຕ່າງປະເທດສະຫະລັດ ທ່ານນາງມໍແກນ ອໍເຕກັສ ທີ່ກອງປະຊຸມຖະແຫຼງຂ່າວ ກ່ຽວກັບວ່າທ່ານຄາລີແຊດຢູ່ໃສ ທ່ານນາງຕອບວ່າ ທ່ານກໍຢູ່ທີ່ວໍຊິງຕັນນີ້ແຫຼະ ຊຶ່ງມີທ່າທາງວ່າ ຈະຢູ່ທີ່ກະຊວງການຕ່າງປະເທດ ແລະທ່ານກໍຍັງກຳຕຳແໜ່ງຜູ້ຕາງໜ້າພິເສດຂອງສະຫະລັດກ່ຽວກັບເລື້ອງອັຟການິສຖານຢູ່